A suya población ye de 76.124.000 habitants (estimación de 2004) en una superficie d'1.001.450 km², con una densidat de población de 75 hab/km². A suya capital ye O Caire (القاهرة), con bells 15,2 millons d'habitants. Atras ciudatz d'importancia por a suya población son Aleixandría, en o delta d'o Nilo, y Gizeh, que fa parte de l'aria metropolitana d'O Caire. A luenga oficial d'o país ye l'arabe, estando l'arabe echipcio o dialecto emplegato por a mayor parti d'a población echipciana. A moneda ye a libra echipciana. Politicament, Echipto ye actualment una republica de tipo presidencialista, estando actualment o pueto de President d'Echipto vacant y estando o Primer menistro d'Echipto Ahmed Shafik, dende que en os anyos 1960 se derrocó a la monarquía. Echipto fa parte d'a Liga Arabe, de l'Organización d'as Nacions Unitas y d'a Unión Africana, y en o mundo arabe ye considerato como o suyo prencipal foco politico y cultural.